**Jēkabpils pilsētas svētku vakara tirgus Saliņā 2024 nolikums**

**INFORMĀCIJAI: nolikums neattiecas uz vakara tirgus dalībniekiem, kas vēlas nodrošināt plašo sabiedrisko ēdināšanu pasākuma laikā. Par sabiedriskās ēdināšanas konkursu, lūgums sazināties ar Jēkabpils novada pašvaldības Kultūras pārvaldi.**

**ORGANIZATORS**  
Pasākumu īsteno uzņēmums SIA BEZĒ sadarbībā ar Jēkabpils novada pašvaldību.

**NORISES VIETA UN LAIKS**  
1. **2024. gada 6. jūlijā plkst. 17:00 – 7.jūlijam plkst. 03:00 Jēkabpils, Brīvdabas estrādes teritorija Krustpils Saliņā**.

2. Informāciju par gadatirgus norisi, rēķinu un tā apmaksu var saņemt pa tālruni zvanot 25988822, vai elektroniski, rakstot uz elektroniskā pasta adresi: [jekabpils.gadatirgus@gmail.com](mailto:jekabpils.gadatirgus@gmail.com)

**DALĪBNIEKU REĢISTRĀCIJA**

1. Gadatirgum tiek reģistrēti saimnieciskās darbības veicēji, kas reģistrējuši savu saimniecisko darbību Latvijā vai privātpersonas, kas atbilst likuma Par iedzīvotāju ienākumu nodokli 9. pantam.
   1. Pārtikas ražotāji, kuru produkcija ir ražota vai audzēta Latvijā;
   2. Amatnieki, kuru produkcija ir ražota Latvijā;
   3. Alkoholiskie dzērieni (aizliegta stiprā alkohola tirdzniecība lejamā veidā);
   4. Uzkodu, hēlija balonu tirgotāji (t.sk.popkornu, cukurvates, kartupeļu virpuļu u.tml);
   5. Stādu tirgotāji;
   6. Citi dalībnieki, kuru piedāvātais produkts atbilst pasākuma būtībai, tai skaitā nepārtikas preču tirgotāji, t.sk. tirgotāji no ārvalstīm.
2. Dalībai netiks apstiprināti ārzemēs rūpnieciski ražotu preču tirgotāji (apģērbi, bērnu mirgojošās rotaļlietas u.tml.).
3. Dalībnieku reģistrācijas termiņi:
   1. Gadatirgus dalībnieku reģistrācija notiek no 1.jūnija līdz 10.jūnijam.
   2. Dalībnieku reģistrācija var tikt pārtraukta ātrāk, ja reģistrēto pieteikumu skaits ir sasniedzis pieejamo tirdzniecības vietu skaitu.
4. Reģistrācijas kārtība:
   1. Jēkabpils novada Kultūras pārvaldes mājas lapā [www.jkp.lv](http://www.jkp.lv), sadaļā “Dokumenti” atrodams nolikums, sadaļā “Aktualitātes” – informācija par pieteikšanos un saite uz pieteikuma anketu. Reģistrācija nenotiks, ja pieteikums tiks aizpildīts nepilnīgi.
5. Dalībnieks nedrīkst nodot trešajām personām uz viņa vārda reģistrētu tirdzniecības laukumu.
6. Reģistrācijas apstiprinājums:
   1. Dalībniekiem, kuri korekti ir aizpildījuši pieteikumu, tiek **rezervēts tirdzniecības laukums gadatirgus norises teritorijā 3x3 m**, (ja nepieciešamā tirdzniecības platība ir mazāka par 3m, piem. 1m, tad jāizvēlas vesels modulis 3x3m, ja lielāka par 3 m, piem. 4m, tad jāizvēlas 2 moduļi 3x3m), bet Organizators ir tiesīgs noraidīt pieteikumu, ja dalībnieku pieteikumu skaita dēļ nav iespējams nodrošināt tirdzniecības laukumu tirgus norises teritorijā vai kādu citu iemeslu dēļ.
   2. Organizators patur tiesības nereģistrēt dalībniekus, kuru reputācija ir apšaubāma vai nepārbaudāma, kā arī dalībniekus, kuri citos organizatora īstenotajos pasākumos nav ievērojuši nolikumā minētās prasības.
7. Informāciju par apstiprināto tirdzniecības laukumu un rēķinu dalībnieks saņems nedēļas laikā no pieteikuma saņemšanas.
8. Aizpildot pieteikumu, Pretendents apstiprina, ka iepazinies ar nolikumu.
9. Pretendents ir atbildīgs par pieteikumā norādīto datu patiesumu.

**DALĪBNIEKU IZVIETOJAMS**

Gadatirgus norises teritorija ir **Jēkabpils, Brīvdabas estrādes teritorija Krustpils Saliņā, katram tirdzniecības laukumam ir noteikta platība 3x3m**.

1. Dalībniekam ir atļauts arī nodrošināt arī meistardarbnīcu norisi esošā tirdzniecības laukuma ietvaros.
2. Ja ir nepieciešams lielāks tirdzniecības laukums kā noteikts nolikumā, tad ir jāpiesaka vairākas tirdzniecības vietas. Ja nepieciešamas 2 atsevišķi novietotas tirdzniecības vietas, lūgums to norādīt pieteikumā pie citas informācijas, bet organizators patur tiesības nepiešķirt otru atsevišķo tirdzniecības vietu, ja dalībnieku skaita dēļ to nav iespējams nodrošināt, par to informējot tirgotāju.

**APMAKSAS KĀRTĪBA**

1. Maksa par dalību tiek noteikta saskaņā ar 1.pielikumu.
2. Gadatirgus dalības maksa tiks veikta apmaksājot organizatora izrakstītu rēķinu, kas tiks nosūtīts uz norādīto dalībnieka epastu nedēļas laikā no pieteikuma saņemšanas. Tirdzniecības vieta tiek rezervēta tikai pēc rēķina apmaksas saņemšanas.
3. Dalības maksa tirgotājiem netiks atgriezta, ja par neierašanos paziņos vēlāk kā 22. jūnijā (ieskaitot) vai nepaziņos rakstiski uz e-pastu jekabpils.gadatirgus@gmail.com
4. Ja dalībnieks nebrīdinot organizatoru neierodas uz pasākumu līdz 6.jūlija 17:00, reģistrētā vieta tiek atbrīvota, un pasākuma organizatoram ir tiesības nodot tirdzniecības laukumu citam dalībniekam.

**IEKĀRTOŠANĀS UN DEMONTĀŽA**

1. Tirdzniecības laukuma iekārtošana iespējama no **6.jūlija plkst. 14:00, piebraukt pie tirdzniecības vietas ar auto drīkst līdz plkst. 16:00.**
2. Tirdzniecības vietas demontāžu dalībnieks var sākt ne ātrāk kā 7.jūlija plkst. 03:00, jo jāņem vērā, ka drošības apsvērumu dēļ **auto kustība pāri Saliņas tiltam būs aizliegta no 6.jūlija plkst.16:00 - 7.jūlija plkst. 03:00**.
3. Dalībnieki novieto savus transporta līdzekļus pasākuma laikā pilsētvidē piejamajos stāvlaukumos, ārpus pasākuma teritorijas.
4. Dalībnieks personīgi nodrošina tirdzniecības vietai nepieciešamo aprīkojumu, tai skaitā pagarinātājus. Dalībnieks personīgi atbild par to lai viņa lietotās elektroierīces, pagarinātāji un cits aprīkojums ir nebojāts, drošs un tiek lietots atbilstoši ierīces ražotāja noteiktajiem drošības noteikumiem.

**CITI NOTEIKUMI**

1. Tirdzniecības laukumā esošajam pārstāvim ir jāspēj uzrādīt visi normatīvajos aktos un likumos prasītie dokumenti, kā arī piederības apliecinājums saimniecībai, kuru tas pārstāv.
2. Pēc pasākuma dalībnieks sakopj savu tirdzniecības vietu, atkritumus nogādā tuvākajā atkritumu urnā. Ja tirdzniecības vietā tiks atstāti atkritumi vai bojāta pilsētas infrastruktūra, organizatoram ir tiesības vērsties pie dalībnieka un Pašvaldības policijas un piedzīt radušos zaudējumus.
3. Organizators apliecina, ka ievēro likuma “Par grāmatvedību” normas, t.sk. veic atbilstošu likumam personas datu apstrādi un uzglabā datus noteiktajos termiņos.
4. Dalībnieks apzinās, ka pasākuma laikā var tikt fotografēts un fotogrāfijas var tikt publicētas mēdijos mārketinga nolūkos.
5. Dalībnieks reģistrējoties gadatirgum apliecina, ka ir iepazinies ar nolikumu, kā arī piekrīt fizisko datu apstrādei nolikumā noteiktajam mērķim.
6. Ne organizators, ne dalībnieks nav atbildīgs par nolikuma saistību neizpildi vai izpildes aizturēšanu, ja tā saistīta ar nepārvaramas varas apstākļiem. Ar nepārvaramu varu šī nolikuma izpratnē saprotamas dabas katastrofas, stihiskas nelaimes, streiks, pasākumi, kas saistīti ar COVID 19 ierobežojumiem, valsts varas un pārvaldes institūciju rīkojumu un citiem apstākļiem, kurus Pusēm nav bijis iespējams paredzēt vai novērst, bet kuri tieši ietekmēja Nolikumā noteikto darbu izpildi. Gadījumā, ja augstākminētie apstākļi turpinās noteiktu laiku, saistību izpildes termiņš tiek pagarināts par attiecīgo laika periodu.
7. Dalībnieks apņemas veikt visas nepieciešamās darbības un ievērot visus tajā brīdī valstī pieņemtos distancēšanās un drošības noteikumus COVID 19 kontekstā, ja tādi pastāvēs.
8. Organizators ir tiesīgs mainīt vai papildināt Nolikumu nebrīdinot par to dalībnieku iepriekš.

**Nolikuma “Jēkabpils pilsētas svētku vakara tirgus Saliņā 2024” 1. pielikums**

**2024. gada 6. jūlijā, plkst. 17:00 – 7.jūlija plkst. 03:00 Jēkabpils, Brīvdabas estrādes teritorija Krustpils Saliņā**.

Dalības maksa tiek noteikta uz 1 pasākuma dienu.

* Norādītajā cenā ir ietverta Jēkabpils novada Domes noteiktā tirdzniecības nodeva saskaņā ar saistošajiem noteikumiem Nr.1 no 27.01.2022, kuru apmaksās tirgus organizators.

|  |  |  |
| --- | --- | --- |
| Piedāvāto izstrādājumu kategorija | Mērvienība | Dalības maksa, EUR |
| *Zivju, gaļas, maizes un konditorejas izstrādājumi* | 3x3m | 35,00 |
| *Alkoholiskie dzērieni* | 3x3m | 35,00 |
| *Hēlija balonu un uzkodu tirgotāji (t.sk.popkornu, cukurvates, kartupeļu virpuļu u.tml)* | 3x3m | 35,00 |
| *Citas pārtikas preces* | 3x3m | 30,00 |
| *Citas nepārtikas preces* | 3x3m | 20,00 |
| *Pašu gatavoti amatniecības un mākslas izstrādājumi* | 3x3m | 20,00 |
| *Stādu tirgotāji* | 3x3m | 20,00 |

Ja dalībnieks tirgojas ar dažādām preču grupām, dalības maksa tiek aprēķināta pēc augstākās cenas.